**ΠΑΝΕΛΛΗΝΙΟΣ ΣΥΝΔΕΣΜΟΣ GREEK ASSOCIATION OF**

 **ΙΑΤΡΙΚΩΝ ΔΙΑΓΝΩΣΤΙΚΩΝ ΚΕΝΤΡΩΝ MEDICAL DIAGNOSTIC CENTERS**

 Πανεπιστημίου 56, 10678 Αθήνα 56 Panepistimiou str.,10678 Athens-Greece

 Τηλ: 2103306487 Fax:2103306459 Tel:++302103306487 Fax:++302103306459

 Site : [www.pasidik.gr](http://www.pasidik.gr) E-mail : pasidik@otenet.gr

Αθήνα, 09/12/2015

**Προτάσεις για την εκτέλεση των κλειστών προϋπολογισμών του Ε.Ο.Π.Υ.Υ.**

 Στην δύσκολη οικονομική κατάσταση στην οποία βρίσκεται η χώρα μας και με την υποχρέωση που έχει η Ελληνική Κυβέρνηση να προωθήσει όλες τις δεσμεύσεις που έχει υπογράψει στην δανειακή σύμβαση (μνημόνιο), μία από τις οποίες είναι η εκτέλεση των κλειστών προϋπολογισμών του Ε.Ο.Π.Υ.Υ. για την τριετία 2016-2018 και λαμβάνοντας υπόψη το γεγονός ότι με έναν **ελλειμματικό προϋπολογισμό** για τις διαγνωστικές εξετάσεις και πράξεις πρέπει να εξυπηρετηθούν **οι πραγματικές ανάγκες** των δέκα εκατομμυρίων περίπου ασφαλισμένων του Οργανισμού, καταθέτουμε τις προτάσεις μας οι οποίες δίνουν λύσεις στο δύσκολο αυτό πρόβλημα και αποτρέπουν την πλήρη κατάρρευση της Π.Φ.Υ. της χώρας μας, με τις τραγικές συνέπειες που θα έχει αυτή η εξέλιξη για όλους.

 Αυτή την στιγμή που μιλάμε, Δεκέμβριος 2015, έχουμε δύο δεδομένα :

 1) **Τον κλειστό ετήσιο προϋπολογισμό του Ε.Ο.Π.Υ.Υ.** για κάθε κωδικό παροχής υπηρεσιών υγείας, μέσω του οποίου θα πρέπει να εξυπηρετηθούν με τον καλύτερο και δικαιότερο τρόπο τα δύο μέρη που αφορά, δηλαδή οι ασφαλισμένοι του Οργανισμού οι οποίοι έχουν πραγματική ανάγκη για διαγνωστικές εργαστηριακές εξετάσεις και πράξεις και οι πάροχοι εργαστηριακής ιατρικής οι οποίοι θα τις εκτελέσουν.

 2) **Το ανήθικο και ληστρικό μέτρο της αυτόματης επιστροφής της υπέρβασης των δαπανών (claw back),** το οποίο στην κυριολεξία μετατρέπει τους παρόχους εργαστηριακής ιατρικής σε σύγχρονους σκλάβους και **το άδικο και αυταρχικό μέτρο της αναγκαστικής έκπτωσης επί της τιμής αποζημίωσης αυτών των εξετάσεων (rebate),** το οποίο στην ουσία πλήττει τον υγιή ανταγωνισμό, δύο μέτρα τα οποία περικόπτουν για τρίτη συνεχόμενη χρονιά και έχουν θεσμοθετημένα πλέον επεκταθεί και για άλλα τρία χρόνια (2016-2018), ένα ποσοστό το οποίο για το 2013 ήταν της τάξεως του 45%, το 2014 ήταν στο 50% και για το τρέχον έτος φαίνεται ότι θα κυμανθεί στο 40% περίπου, ποσοστά τα οποία είναι μεσοσταθμικά για τον κλάδο των Διαγνωστικών Κέντρων και Εργαστηρίων.

 Το εργαλείο που χρειάζεται για να εξυπηρετηθεί το πρώτο δεδομένο και να καταργηθεί το δεύτερο με τα δυο επαχθή μέτρα που περιέχει, είναι **η εφαρμογή** **ενός πλήρους ηλεκτρονικού συστήματος μηχανογράφησης και** **ενός ισχυρού ελεγκτικού μηχανισμού,** μέσω των οποίων μπορούν να παρακολουθούνται όλες οι διαδικασίες (παραγωγή, διακίνηση και εκτέλεση διαγνωστικών εξετάσεων) και να αντλούνται εκείνες οι πληροφορίες που θα επιτρέπουν στον Ε.Ο.Π.Υ.Υ. να ενεργεί αφενός μεν **προληπτικά,** αποτρέπονταςκακές πρακτικές είτε του ιατρικού προσωπικού (παραπέμποντες και εκτελέσαντες), είτε των ασφαλισμένων, αφετέρου δε **κατασταλτικά**, τιμωρώντας τις κακόβουλες δράσεις όσων προσπαθήσουν να ζημιώσουν τον Οργανισμό.

 Τα μέτρα που χρειάζονται για να λειτουργήσει προς όφελος όλων αυτό το σύστημα και να υλοποιηθούν οι μνημονιακές δεσμεύσεις, δηλαδή να εκτελεστεί ο κλειστός προϋπολογισμός του Ε.Ο.Π.Υ.Υ. και να καταργηθούν στην πράξη τα δυο επαίσχυντα μέτρα του claw back και του rebate, είναι τα ακόλουθα, **μέσω των οποίων ελέγχεται στην πηγή** το πλήθος των διαγνωστικών εξετάσεων και πράξεων που πραγματικά χρειάζονται, δηλαδή στο σημείο παραγωγής τους.

1. Εφαρμογή όλων των συνταγογραφικών οδηγιών και του ανώτατου αριθμού συνταγογραφούμενων εξετάσεων ανά ιατρική ειδικότητα (κόφτες), μέτρο που περιορίζει τις παραγόμενες εξετάσεις στις πραγματικές ανάγκες των ασφαλισμένων.
2. Ορισμός κλιμακωτών εκπτώσεων σε κάθε παραγόμενο παραπεμπτικό, είτε επί της αξίας του παραπεμπτικού (εξετάσεις βιοπαθολογίας), είτε επί του αριθμού των εξετάσεων (απεικονιστικές εξετάσεις), με εξαίρεση την κατηγορία των καρκινοπαθών στους οποίους εκ των πραγμάτων απαιτείται μεγαλύτερος αριθμός εξετάσεων, μέτρο που αποτρέπει την προκλητή ζήτηση.
3. Καθιέρωση εθνικού κεντρικού plafond ανά μήνα, για τον έλεγχο των παραγόμενων εξετάσεων και ως εκ τούτου της υπέρβασης του κλειστού προϋπολογισμού και παραπομπή της ενδεχόμενης υπέρβασης (εάν εμφανιστεί) στις κρατικές δομές, αφού οι εξετάσεις που θα υπερβαίνουν το μηνιαίο κεντρικό plafond (εάν προκύψουν), δεν θα αποζημιώνονται στις ιδιωτικές μονάδες εργαστηριακής ιατρικής, μέτρο που αποκαθιστά την άδικη περικοπή της αποζημίωσης των παρόχων για τις διαγνωστικές εξετάσεις που διενεργούν.
4. Εγκατάσταση στον Ε.Ο.Π.Υ.Υ. ενός ισχυρού ελεγκτικού μηχανισμού με κατευθείαν διασύνδεση (on line) με όλους τους εμπλεκόμενους φορείς και καθημερινός και συστηματικός έλεγχος των παραγόμενων εξετάσεων σε πραγματικό χρόνο (real time), ο οποίος μηχανισμός θα ενεργεί αφενός μεν προληπτικά (άμεσα) την στιγμή της παραγωγής του παραπεμπτικού με φραγές, φίλτρα και δημιουργία κατηγορίας περιπτώσεων περαιτέρω διερεύνησής τους (ελέγχου), αλλά και κατασταλτικά (σε δεύτερο χρόνο) με την επιβολή οικονομικών ή και διοικητικών κυρώσεων σε επίδοξους παραβάτες, οι οποίες θα αφορούν όλους τους συμμετέχοντες στο σύστημα παροχής υπηρεσιών Π.Φ.Υ. (ασφαλισμένους, κλινικούς ιατρούς, διαγνωστικά κέντρα και εργαστήρια).

 Όλα τα παραπάνω μέτρα μπορούν να εφαρμοστούν σχεδόν άμεσα εάν υπάρχει πολιτική βούληση, σίγουρα όμως μπορούν να εφαρμοστούν από την αρχή του νέου έτους (2016), όπου μαζί με την **υπογραφή μίας νέας σύμβασης συνεργασίας** μεταξύ των παρόχων και του Ε.Ο.Π.Υ.Υ., που θα σέβεται και τα δύο μέρη και θα τηρούνται οι όροι της απαρέγκλιτα, ο σημαντικότερος εκ των οποίων θα είναι ότι "*όποια διαγνωστική εξέταση εκτελείται θα αποζημιώνεται"* , μπορεί να ξεκινήσει μία νέα περίοδος αναδιάρθρωσης του Οργανισμού, με διαφάνεια, δικαιοσύνη και δημοκρατία, η οποία θα ωφελήσει όλους τους υγιώς σκεπτόμενους Έλληνες πολίτες.

Μετά τιμής

 Ο Πρόεδρος Ο Γεν. Γραμματέας

 Δρ Γεώργιος Βουγιούκας Ιωάννης Καραμηνάς

 Ιατρός Ακτινολόγος Βιοχημικός